Predkladacia správa

	V priebehu roka 2003 bolo v úrade Ministerstva práce sociálnych vecí a rodiny  SR realizovaných viac organizačných zmien za účelom  zefektívnenia fungovania celej administratívy úradu a vytvorenia podmienok na uskutočnenie zmeny postavenia Ministerstva práce sociálnych vecí a rodiny SR  i s ohľadom na očakávaný vstup krajiny do Európskej únie.

	Počas roka boli postupne hodnotené jednotlivé pracovné činnosti a procesy uskutočňované v úrade Ministerstva práce sociálnych vecí a rodiny  SR až po pracovnú činnosť každého jednotlivého zamestnanca. V rámci  zmeny organizačnej štruktúry boli odstránené deformácie v štruktúre aj početnosti zamestnancov. Predpokladáme, že tento návrh  zabezpečí kvalitatívne zmeny v ďalšej činnosti úradu MPSVR SR

Jedným z očakávaných výsledkov uskutočňovaných zmien bolo aj zníženie počtu zamestnancov MPSVR SR na optimálny počet kvalifikovaných zamestnancov schopných vykonávať náročnú prácu v ťažiskovom rezorte štátnej správy.

Podľa ustanovenia § 163 ods. 3 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, k zmene počtu štátnozamestnaneckých miest môže dôjsť výlučne len na základe rozhodnutia vlády Slovenskej republiky v rámci limitov počtu zamestnancov ministerstiev a ostatných ústredných orgánov štátnej správy.

Z uvedeného dôvodu sa predkladá vláde Slovenskej republiky návrh na zníženie počtu štátnozamestnaneckých miest v služobnom úrade, ktorým je Ministerstvo práce sociálnych vecí a rodiny Slovenskej republiky. Upravený limit počtu zamestnancov  384 sa navrhuje znížiť na 369.